P6_TA(2006)0390

Forbedring af den økonomiske situation i fiskerisektoren

Europa-Parlamentets beslutning om forbedring af fiskerierhvervets økonomiske situation (2006/2110 (INI))

Europa-Parlamentet,

- der henviser til revisionen af den fælles fiskeripolitik i december 2002 og navnlig til sin beslutning af 17. januar 2002 om Kommissionens grønbog om den fælles fiskeripolitiks fremtid [1],

- der henviser til sin holdning af 6. juli 2005 om forslag til Rådets forordning om Den Europæiske Fiskerifond [2],

- der henviser til Rådets forordning (EF) nr. 1198/2006 af 27. juli 2006 om Den Europæiske Fiskerifond [3],

- der henviser til meddelelse fra Kommissionen til Rådet og Europa-Parlamentet af 9. marts 2006 om forbedring af fiskerierhvervets økonomiske situation (KOM(2006)0103),

- der henviser til den af Fiskeriudvalget organiserede offentlige høring den 3. maj 2006 om brændstofprisernes indvirkning på den europæiske fiskeindustri,

- der henviser til forretningsordenens artikel 45,

- der henviser til betænkning fra Fiskeriudvalget (A6-0266/2006),

A. der henviser til fiskerisektorens strategiske betydning for den socioøkonomiske situation, for forsyningen af fisk til offentligheden og for fødevarebalancen i de forskellige medlemsstater og i Den Europæiske Union som sådan samt dens betydelige bidrag til kystsamfundenes socioøkonomiske velfærd, til lokal udvikling, beskæftigelse, bevarelse/skabelse af økonomiske aktiviteter og arbejdspladser på forudgående og efterfølgende omsætningstrin, forsyningen af frisk fisk og opretholdelse af lokale kulturtraditioner,

B. der henviser til, at der findes en fælles fiskeripolitik, som bør kunne finansiere de dermed forbundne omkostninger, navnlig de afgørelser og foranstaltninger, der træffes inden for rammerne af den,

C. der henviser til, at de finansielle lofter, som er fastsat i forbindelse med de finansielle overslag for 2007-2013, skal respekteres, om end det ville have været ønskeligt, at der var blevet afsat mere passende midler til fiskerisektoren;

D. der henviser til, at de forskellige fiskerflåder i medlemsstaterne i 2004 i alt omfattede hen ved 90000 fartøjer og gav direkte beskæftigelse til ca. 190000 fiskere,

E. der henviser til, at den fælles fiskeripolitik bør tage hensyn til de betydelige forskelle mellem flåder, flådesegmenter, målarter, produktivitet, forbrugspræferencer og mængden af fisk konsumeret pr. indbygger i de forskellige medlemsstater samt til fiskeriaktiviteternes særlige karakteristika, der skyldes de forskellige fiskeriregioners sociale struktur og de strukturelle og naturbestemte forskelle mellem dem,

F. der henviser til, at fiskeressourcernes bæredygtighed er af afgørende betydning for på lang sigt at sikre fiskeriet og fiskerisektorens levedygtighed,

G. der henviser til, at fiskerierhvervets aktiviteter først og fremmest er koncentreret i regioner med en skrøbelig økonomi — for de flestes vedkommende områder under mål 1 — og derfor har krisesituationen i denne sektor en stærk indvirkning på niveauet for økonomisk og social samhørighed i disse regioner;

H. der henviser til, at den fælles fiskeripolitik bør støtte den bæredygtige udvikling af fiskerisektoren,

I. der henviser til, at der ved nogle former for fiskeri findes en klar ulighed i indtægtsniveauet for den del af befolkningen, der lever af fiskeri, i forhold til andre befolkningslag, og at denne ulighed forværres af, at denne del af befolkningen er afhængig af fiskeriets usikkerhed, de usikre priser på fisk og omkostningerne ved visse produktionsfaktorer; mener derfor, at EU's politikker bør sikre en passende levestandard for dem, der lever af fiskeri, navnlig via en forbedring af balancen mellem indkomster og udgifter i virksomhederne,

J. der henviser til fiskernes usikre indtægter og lønninger, der skyldes den måde, handelen foregår på i sektoren, og prisdannelsen ved det første salg samt fiskeriets uregelmæssige karakter, hvilket indebærer, at det er nødvendigt, at visse former for offentlige tilskud på nationalt og EU-plan opretholdes,

K. der henviser til, at stigningen i brændstofpriserne har direkte og negative følgevirkninger for besætningernes indtjening på grund af forbindelsen mellem lønninger og indtjening fra det første salg af fangster, der kan medføre, at besætningsmedlemmer mister op til 25 % af deres indtjening,

L. der henviser til, at den økonomiske situation i en lang række fiskerivirksomheder er blevet forværret i de senere år, og endog har ført til, at mange af dem er forsvundet som følge af det faldende udbytte, hvilket har negative socioøkonomiske virkninger,

M. der henviser til, at det faldende udbytte på den ene side skyldes restriktionerne på fiskeriet (begrænsning af kapaciteten, TAC-er, kvoter, lukkede områder, genopretningsplaner og reduktion af antallet af fangstdage) og på den anden side, at der opretholdes lave priser ved det første salg som følge af sektorens struktur (lav koncentration af udbud, stigende koncentration af efterspørgsel, dårlig fordeling af merværdi, gradvis forøgelse af import af fiskerivarer, stigende akvakulturproduktion),

N. der henviser til, at den økonomiske og sociale krise, som fiskerisektoren oplever, berører alle fiskerflåder, om end i forskellig grad,

O. der henviser til, at fiskerisektoren alene i de sidste ti år har haft en nedgang på 35 % i antallet af arbejdspladser, 20 % i fartøjerne og 28 % i fangsten trods de forsøg, der under revisionen af den fælles fiskeripolitik i 2002 blev gjort for at vende denne tendens,

P. der henviser til, at tilpasningsprocessen i fiskerierhvervet, for at sikre erhvervets økonomiske levedygtighed, må kombineres med sociale og økonomiske tiltag, som særligt har til formål at opnå de højeste sikkerhedsniveauer via flådemodernisering, at sikre et højt uddannelsesniveau for de mennesker, der arbejder i sektoren, samt at forbedre arbejds- og levevilkårene for de mennesker, der lever af havet,

Q. der henviser til, at underskuddet på handelsbalancen for fiskerivarer over for tredjelande er steget gradvis i de senere år, og at EU allerede importerer over 40 % af sit forbrug af fiskerivarer,

R. der henviser til, at salgsdynamikken forhindrer, at udsving i omkostningsfaktorerne får indvirkning på fiskepriserne, og at gennemsnitspriserne ved første salg er stagneret eller faldet siden 2000, uden at dette har givet sig udslag i et fald i de endelige forbrugspriser på frisk fisk,

S. der henviser til, at den nuværende fælles markedsordning for fiskerivarer i visse tilfælde ikke har kunnet bidrage tilstrækkeligt til at forbedre priserne ved det første salg eller fordelingen af merværdien i sektorens værdikæde,

T. der henviser til, at fremme af vilkårlig oplægning af fartøjer uden hensyntagen til fiskerflådernes særlige forhold, fiskeressourcerne og behovet for konsum af fisk i de enkelte lande har været drivkraften bag tilpasningen af flådernes størrelse til de eksisterende fiskeressourcer, hvilket har haft enorme økonomiske og sociale virkninger,

U. der henviser til, at reduktionen af fiskeriindsatsen har været større i nogle medlemsstater end i andre, og at fiskerflåden i nogle medlemsstater har gennemført en samlet reduktion, der ligger over EU-gennemsnittet, mens andre flåder i stedet har forøget deres fiskeriindsats,

V. der henviser til, at afskaffelsen af visse fangstmetoder automatisk vil medføre, at adskillige ikke-industrielle fiskeriformer forsvinder, hvilket vil få store socioøkonomiske virkninger,

W. der henviser til, at stigningen i brændstofpriserne de sidste tre år har haft særligt negative virkninger for fiskerisektoren og har forværret den allerede eksisterende krise i betydelig grad, reduceret driftsoverskuddet i sektoren og dens økonomiske levedygtighed og har beskåret fiskernes udbytte i meget betydelig grad,

X. der henviser til, brændstofpriserne mellem 2004 og 2006 er steget med ca. 100 % og i visse dele af sektoren udgør omkring 50 % af fiskerivirksomhedernes samlede driftsomkostninger,

Y. der henviser til, at der findes undersøgelser, som påpeger risikoen for, at tusindvis af fiskerivirksomheder vil forsvinde, og tusindvis af arbejdspladser vil gå tabt på grund af stigningen i brændstofpriserne,

Z. der henviser til, at forskellige medlemsstater har taget særforanstaltninger i anvendelse for at kompensere deres flåder for stigningen i brændstofpriserne, navnlig via oprettelse af garantifonde og lån på gunstige vilkår,

AA. der henviser til, at tendensen til øgede brændstofpriser har et strukturelt præg,

AB. der henviser til, at Kommissionen hvad angår fritagelse for kravet om anmeldelse af statsstøtte foreslår, at "de minimis-reglen" for fiskerisektoren øges til ca. 30000 EUR pr. modtager over en treårig periode, hvilket er et lavere beløb, end hvad der gælder for andre sektorer,

AC. der henviser til, at Det Europæiske Råd på sit møde i Bruxelles den 15.- 16. december 2005 i forhold til Kommissionens forslag foretog nedskæringer i bevillingerne til Den Europæiske Fiskerifond for perioden 2007-2013 og reducerede dem fra ca. 4,9 mia. EUR til ca. 3,8 mia. EUR og dermed yderligere begrænsede de i forvejen utilstrækkelige midler til fiskerisektoren,

AD. der henviser til, at den politiske aftale, der blev indgået i Rådet (landbrug og fiskeri) den 19. juni 2006 i Luxembourg om Den Europæiske Fiskerifond (EFF), ikke tager vigtige aspekter af Parlamentets ovennævnte holdning af 6. juli 2005 i betragtning og omfatter forslag, som Kommissionen har fremsat i sin tidligere omtalte meddelelse,

Meddelelsen fra Kommissionen

1. beklager den forsinkede fremlæggelse af Kommissionens meddelelse samt den udviste mangel på ambitioner; mener, at de fremsatte forslag er utilstrækkelige og nogle endog uhensigtsmæssige i lyset af omfanget og alvoren af den krise, der hersker i sektoren, og som Kommissionen i øvrigt påviser og gør rede for;

2. beklager en politik, der under udnyttelse af den forværrede socioøkonomiske situation i fiskerisektoren som følge af den svimlende stigning i brændstofpriserne forsøger at fremme oplægning og endegyldig indstilling af fartøjernes virksomhed;

3. beklager, at de foreslåede foranstaltninger ikke har nogen ordentlig socioøkonomisk dimension, og at de tværtimod ikke tager højde for, hvilke konsekvenser deres gennemførelse vil få for fartøjernes besætninger;

4. henleder opmærksomheden på, at Kommissionens meddelelse ikke indeholder en sammenhængende analyse af fiskerisektorens nuværende situation og særligt af fiskeriindsatsen;

5. understreger, at mange af de fremsatte forslag i bedste fald kun vil få indvirkning på den økonomiske situation i fiskerisektoren på mellemlang eller lang sigt;

Omgående foranstaltninger

6. beklager, at Kommissionen, for så vidt angår rednings- og omstruktureringsstøtte, fortsat knytter muligheden for at yde udligningsgodtgørelse og driftsstøtte sammen, og insisterer derfor på, at det er nødvendigt at træffe omgående og konkrete foranstaltninger for at reducere den store ustabilitet i brændstofpriserne for sektoren, navnlig ved at indføre tilskud til sektorens brændstofomkostninger; anmoder i denne forbindelse om oprettelse af en garantifond med EU-deltagelse, der kan sikre brændstofprisernes stabilitet, samt en midlertidig udligningsgodtgørelse til de berørte fiskerivirksomheder;

7. finder det nødvendigt at anvende alle muligheder og økonomiske rammer inden for EU-budgettet for 2006 til at finansiere ekstraordinære støtteforanstaltninger til fiskerisektoren, for at den således kan overvinde de vanskeligheder, som de stigende brændstofpriser medfører, så længe der ikke iværksættes andre former for foranstaltninger;

8. anmoder Kommissionen om, med henblik på at garantere konkurrenceevnen for den del af EU's fiskerflåde, som opererer uden for EF-farvande, og som må konkurrere på de samme markeder som fiskerflåder fra tredjelande, selv om omkostningerne for et EF-fartøj kan være mere end 300 % højere end for fartøjer fra tredjelande, at undersøge sektorens forslag om at skabe rammer, som kan give disse virksomheder skattelettelser;

9. opfordrer Kommissionen til at betragte den nuværende krise med brændstofpriserne som en uforudsigelig begivenhed i overensstemmelse med artikel 16 i Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet [4], der indeholder bestemmelser om det finansielle instrument til udvikling af fiskeriet (FIUF), således at der kan ydes de samme tilskud på kort sigt som i tilfælde af midlertidigt ophør uden krav om reduktion af kapacitet eller biologiske årsager; erindrer om de tilsagn, der for længe siden er blevet givet herom;

10. opfordrer Kommissionen til at forlænge perioden for redningsstøtte til 12 måneder;

11. understreger, at offentlig støtte også bør sigte mod at sikre fartøjernes besætningers interesser og imødekomme deres behov samt løse de problemer, de står over for;

12. udtrykker sin skuffelse over de regler, som Kommissionen for nylig har annonceret, og som kun forhøjer loftet for "de minimis-støtten" til fiskerisektoren til 30000 EUR over tre år; erindrer om, at sektoren og mange medlemsstaters administrationer indtrængende har anmodet om, at denne støtte må blive forhøjet til 100000 EUR, og sammenligner dette tal med loftet på op til 200000 EUR, som for nylig blev vedtaget for andre produktionssektorer; understreger de tilsagn, der er blevet givet om en forhøjelse af værdien for den såkaldte de minimis-regel for fiskerisektoren, og anmoder Kommissionen om så hurtigt som muligt at revidere den nyligt vedtagne aftale i opadgående retning;

13. opfordrer Kommissionen til at give mulighed for forudbetaling af støtte inden for rammerne af FIUF og EFF med henblik på at oprettelse af budgetposter til finansiering af en begrænsning af de stigende driftsomkostninger;

Foranstaltninger med virkninger på mellemlang og lang sigt

Fornyelse og modernisering af fiskerflåden

14. noterer sig Kommissionens forslag om inden for de fremtidige omstruktureringsplaners rammer at overveje investeringer i ændring af fiskeredskaber, anskaffelse af udstyr og motorudskiftning med henblik på at bidrage til omstilling, effektivitet og energibesparelser;

15. er af den opfattelse, at planerne for omstrukturering i visse EU-medlemsstater bør udgøre en grundlæggende del af omstruktureringen af fiskerisektoren;

16. mener, at Kommissionen og medlemsstaterne må vedtage en omfattende plan om at formindske flådens energiforbrug ved bl.a. at udvikle mindre energikrævende fiskeredskaber og renere motor samt ved på lang sigt at mindske afhængigheden af oliebaserede brændstoffer;

17. beklager EFF's mangel på visioner, hvad angår støtte til motorudskiftning; er af den opfattelse, at foranstaltninger som f.eks. at koble maskinudskiftningsstøtten til fartøjer, der er længere end 12 m, sammen med mindst 20 % mindre effekt, i realiteten umuliggør visse former for fiskeri og kan gå ud over sikkerheden, samtidig med at de kan medføre øget bedrageri i form af angivelser af for lav maskineffekt;

18. understreger nødvendigheden af, at EFF fortsat giver støtte til fornyelse og modernisering af fiskerflåden — navnlig til motorudskiftning, af sikkerhedsmæssige årsager, for at beskytte miljøet eller spare brændstof — først og fremmest til kystfiskeriet og det ikke-industrielle fiskeri og til udskiftning af fartøjer over 20 år, som ikke længere fungerer tilfredsstillende i sikkerhedsmæssig henseende;

Kystfiskeri

19. opfordrer Kommissionen til i den fælles fiskeripolitik at anerkende kystfiskeriets og det ikke-industrialiserede fiskeris særlige karakter og til at analysere, i hvilket omfang de nuværende instrumenter er egnede til at imødekomme fiskerisektorens behov og tilpasse dem i overensstemmelse hermed;

20. opfordrer Kommissionen til at fremsætte et forslag til oprettelse af et EU-støtteprogram for kystfiskeriet og det ikke-industrialiserede fiskeri, der kan bidrage til at koordinere foranstaltninger og kanalisere finansiering fra andre eksisterende instrumenter til afhjælpning af de problemer, der er specifikke for denne del af sektoren;

Markedsføring

21. glæder sig over den kendsgerning, at Kommissionen har forudset en tilbundsgående analyse af den gældende fælles markedsordning for fiskerivarer; understreger, at det er nødvendigt med en ambitiøs revision af denne markedsordning med henblik på at forbedre markedsføringen af fisk og fiskerivarer og øge deres merværdi;

22. finder det væsentligt, at fiskerne involveres mere direkte i forarbejdning og markedsføring med henblik på at styrke deres indtægtsgrundlag og forbedre deres levestandard; opfordrer Kommissionen til i dette øjemed at fremsætte forslag om revision af den fælles markedsordning for fiskerivarer, specielt ved at indføre mekanismer, der forbedrer prisen ved det første salg og fremmer en retfærdig og hensigtsmæssig fordeling af merværdien i værdikæden;

23. udtrykker sin skuffelse over, at de muligheder for at forbedre konkurrenceevnen, som den nuværende fælles markedsordning i mange tilfælde frembyder, ikke i tilstrækkelig grad er blevet udnyttet af sektoren, og anmoder Kommissionen om, i samarbejde med nationale administrationer og de forskellige erhvervsorganisationer, at reklamere mest muligt for disse muligheder samt for de andre muligheder, som en fremtidig revision af den fælles markedsordning kan medføre;

24. finder det vigtigt at overveje andre former for intervention, i lighed med garantipriser eller maksimumsavancer, som et middel til at sikre en bedre fordeling af merværdien og reducere mellemhandleravancer;

25. understreger, at det er nødvendigt, at strukturfondene bidrager til modernisering og etablering af en markedsføringsinfrastruktur for fiskerisektoren;

26. støtter initiativet til indførelse af en adfærdskodeks for handelen med fiskerivarer i Fællesskabet;

27. er enig i den betragtning, at økologisk mærkning kan fremme en differentiering af produkterne og være et incitament til en bæredygtig handel med fiskerivarer;

28. opfordrer Kommissionen til at undersøge mekanismer — såsom forbrugsstøtte — til fremme af markedsføringen af forarbejdede fiskerivarer med en større merværdi, navnlig konserves, i lighed med bestemte landbrugsprodukter;

29. opfordrer Kommissionen til at sørge for, at Fællesskabets fiskerivarer såsom konserves promoveres i udlandet, navnlig ved at finansiere udbredelse af kendskabet til dem på internationale udstillinger og messer;

30. finder det vigtigt, at Kommissionen forelægger en undersøgelse af EU's og den importerede akvakulturproduktions indvirkning på fiskepriserne, navnlig på priserne ved det første salg;

31. opfordrer Kommissionen til at træffe foranstaltninger til at anvende de samme krav for importerede fiskerivarer, der markedsføres på det interne marked, som for fiskerivarer fra EU;

32. er af den opfattelse, at investering i forbedret behandling af fisk om bord, særligt støtte til investering i køleanlæg, kan bidrage til at forbedre priserne ved det første salg;

Finansielle spørgsmål

33. er bekymret over de knappe finansielle midler, der er til rådighed for fiskerisektoren under den finansielle ramme for 2007-2013, navnlig til EFF, og mener, at disse midler bør forøges for at imødegå den krise, som sektoren befinder sig i;

Fiskeressourcernes bæredygtighed

34. gentager sin anmodning til Kommissionen om at anlægge en bredere synsvinkel på, hvilke foranstaltninger der skal anvendes til beskyttelse af havmiljøet og til genopretning af fiskebestandene, navnlig ved at tage hensyn til og studere andre faktorer, der har betydelig indvirkning på havmiljøet og fiskebestandenes tilstand, såsom forurening af kyster og det åbne hav, spildevand fra industri og landbrug, opmudring af havbunden eller transport til søs, som supplement til de nuværende forvaltningsmetoder; anmoder Kommissionen om et EU-initiativ på dette område;

35. understreger, at det er væsentligt at opnå balance mellem den socioøkonomiske situation og et bæredygtigt miljø, og understreger samtidig, at det er nødvendigt at indføre en støtte- eller kompensationsmekanisme for fiskere, der er berørt af de økonomiske og sociale virkninger af planerne for genopretning af fiskebestandene eller andre foranstaltninger til øget beskyttelse af økosystemerne, navnlig i de mest ugunstigt stillede områder;

36. understreger behovet for et regelsæt til justering af fiskeriindsatsen i forhold til de tilgængelige ressourcer, med særlig henvisning til store fartøjer med store redskaber, som fisker i mindre farvande;

37. understreger, at en formindsket fiskeriindsats og -kapacitet må gennemføres med henblik på at bevare fiskerierhvervet på længere sigt;

38. er overbevist om, at de sociale og økonomiske problemer, som fiskerisektoren står over for, ikke kan løses uden en bedre forvaltning af fiskeriet, som kan føre til, at bestandene kommer på fode igen, da fiskerierhvervet ikke kan overleve uden fisk;

39. understreger, at tilpasningen af de nationale fiskerflåder til de eksisterende ressourcer skal tage hensyn til den fiskeriindsats, der allerede har været;

40. erindrer om, at det er nødvendigt, at alle foranstaltninger til genoprettelse af fiskebestandene træffes i samråd med fiskerne, og at de er baseret på videnskabelige undersøgelser på fiskeriområdet;

41. anmoder Kommissionen om at skelne mellem fangstmetoder og den måde, de bliver brugt på; understreger, at nogle fangstmetoder, som anses for skadelige, når de bliver brugt i industriel målestok, kan være i overensstemmelse med en bæredygtig strategi, når de bliver brugt i en ikke-industriel målestok, og således gøre det muligt at opreholde fiskersamfund, som i øjeblikket er ved at bukke under;

42. opfordrer Kommissionen til at erkende, at fiskeriaktiviteter ikke er isolerede fænomener, men indgår i et overordnet system (inden for et givet geografisk område) for ressourceudnyttelse; understreger, at restriktive foranstaltninger (forbud eller begrænsninger) på den ene eller den anden aktivitet skaber ubalance og resulterer i, at fiskeriindsatsen flyttes over til andre arter, hvilket kan have alvorlige socioøkonomiske virkninger for fiskersamfundene samt føre til overfiskeri af visse arter, der allerede udnyttes fuldt ud;

Ulovligt fiskeri

43. finder det af afgørende betydning, at der træffes foranstaltninger til at styrke bekæmpelsen af ulovligt, urapporteret og ureguleret fiskeri; opfordrer medlemsstaterne til at styrke deres kontrolmekanismer; mener, at en forbedret kontrol ved EU's grænser er nødvendig for at forhindre, at ulovligt fangede fisk kommer ind i EU;

44. anmoder Kommissionen om at revidere den nuværende fælles fiskeripolitiks regler for ulovlige, urapporterede og uregulerede fangster; mener, at der er et særligt akut behov for bestemmelser, der skal forhindre, at en betydelig procentdel af fangsterne discardes;

Forskning

45. understreger, at det er nødvendigt via EFF og EU's syvende rammeprogram for forskning, teknologisk udvikling og demonstration at fremme investeringer, der kan bidrage til reducere fiskerisektorens energiintensitet og til at forøge energieffektiviteten;

46. anser det for vigtigt at evaluere mulighederne for at anvende andre brændstoftyper og for at ændre de synergier, der kan etableres med landbrugssektoren på det energimæssige plan;

47. understreger vigtigheden af, at havets ressourcer og fiskeriet sikres en klar prioritet i Fællesskabets syvende rammeprogram for forskning, teknologisk udvikling og demonstration via tilstrækkelige bevillinger;

Forvaltning af den fælles fiskeripolitik

48. noterer sig Kommissionens forslag vedrørende den økonomiske forvaltning af fiskeriet, men minder om, at fordelingen af kvoter og fiskerirettigheder hører under medlemsstaternes enekompetence;

Deltagelse i forvaltningen af den fælles fiskeripolitik

49. påpeger, at de regionale rådgivende råd kan spille en vigtig rolle med hensyn til at inddrage fiskerne i beslutningsprocessen vedrørende den fælles fiskeripolitik; understreger betydningen af, at disse råd til deres virke modtager fællesskabsstøtte, som bør reevalueres efter fem år;

50. fastholder, at det er nødvendigt at støtte de grupper af fiskere og de brancheorganisationer, der er indstillet på at dele ansvaret for gennemførelse af den fælles fiskeripolitik (fælles forvaltning);

51. opfordrer til større decentralisering af den fælles fiskeripolitik som en måde til at sikre, at fiskerne, deres repræsentative organisationer og fiskersamfundene i højere grad involveres i den fælles fiskeripolitik og i en forbedret forvaltning af fiskeriet;

52. noterer sig behovet for en passende markedsregulering for fiskeriet, som indebærer et effektivt kontrolsystem, en økologisk mærkningsordning samt indførelse af en samlet lovgivning for fiskerisektoren;

*

* *

53. pålægger sin formand at sende denne beslutning til Rådet og Kommissionen samt til medlemsstaternes regeringer og parlamenter.

[1] EFT C 271 E af 7.11.2002, s. 401.

[2] EUT C 157 E af 6.7.2006, s. 324.

[3] EUT L 223 af 15.8.2006, s. 1.

[4] EFT L 337 af 30.12.1999, s. 10.

--------------------------------------------------